CELEX: 52018PC0563
Language: lv
Date: 2018-07-31
Title: Priekšlikums PADOMES ĪSTENOŠANAS LĒMUMS, ar ko ieceļ Regulas (ES) 2017/1939 14. panta 3. punktā paredzētās komitejas locekļus

EIROPAS KOMISIJA
            Briselē, 31.7.2018
            COM(2018) 563 final
            2018/0296(NLE)
            Priekšlikums
            PADOMES ĪSTENOŠANAS LĒMUMS,
            ar ko ieceļ Regulas (ES) 2017/1939 14. panta 3. punktā paredzētās komitejas locekļus
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Padomes Regula (ES) 2017/1939, ar ko īsteno ciešāku sadarbību Eiropas Prokuratūras (EPPO) izveidei, tika pieņemta 2017. gada 12. oktobrī un stājās spēkā 2017. gada 20. novembrī
                     1
                  . Saskaņā ar minētās regulas 20. pantu Komisija ir atbildīga par EPPO izveidi un tās sākotnējo administratīvo darbību, līdz EPPO ir spēja īstenot pašai savu budžetu. Komisija veic visus nepieciešamos pasākumus, lai nodrošinātu ātru EPPO izveidi. Saskaņā ar regulas 120. pantu un ievērojot trīs gadu izveides posmu, Komisijas mērķis ir sākt EPPO darbību līdz 2020. gada beigām.
               
               
                  Svarīgs aspekts EPPO izveidē un tās darbības uzsākšanā ir saistīts ar personāla, jo īpaši Eiropas galvenā prokurora un Eiropas prokuroru, atlasi un iecelšanu amatā. Lai atlasītu EPPO Eiropas galveno prokuroru un Eiropas prokurorus, Regulas (ES) 2017/1939 14. panta 3. punktā paredzēts, ka Padome nosaka atlases komitejas darbības noteikumus un pieņem lēmumu, ar ko pēc Komisijas priekšlikuma ieceļ tās locekļus. Šajā nolūkā Komisija 2018. gada 25. maijā pieņēma priekšlikumu Padomes Īstenošanas lēmumam, kura pielikumā ir noteikti atlases komitejas darbības noteikumi
                     2
                  .
               
               
                  Lai izveidotu Regulas (ES) 2017/1939 14. panta 3. punktā paredzēto atlases komiteju, Komisija ierosina Padomes Īstenošanas lēmumu, ar ko ieceļ komitejas locekļus. Saskaņā ar Regulas (ES) 2017/1939 14. panta 3. punktu Komisija atlases komitejas sastāvam ierosina divpadsmit personas, kuras izvēlētas no Tiesas un Revīzijas palātas bijušo locekļu, bijušo Eurojust valstu locekļu, valstu augstāko tiesu locekļu, augsta līmeņa prokuroru un vispāratzītu kompetentu juristu vidus. Vienu no izvēlētajām personām 2018. gada 31. maijā ierosināja Eiropas Parlaments. Komisija ir ņēmusi vērā vajadzību nodrošināt līdzsvaru attiecībā uz ģeogrāfisko sadalījumu, dzimumu un zināšanām par to dalībvalstu tiesību sistēmām, kuras piedalās EPPO.
               
            
            
               •Saskanība ar spēkā esošajiem noteikumiem šajā politikas jomā
            
            
               
                  EPPO izveide ir paredzēta Līguma par Eiropas Savienības darbību (LESD) 86. pantā. EPPO būs pirmā ES struktūra ar kriminālizmeklēšanas un kriminālvajāšanas pilnvarām attiecībā uz noziegumiem, kas skar Savienības finanšu intereses, un būs pilnīgi jauna dalībniece Eiropas tiesiskajā regulējumā. Gaidāms, ka EPPO radīs konsekventāku un efektīvāku kriminālvajāšanas politiku attiecībā uz noziegumiem, kas skar ES budžetu, un rezultātā būs lielāks skaits kriminālvajāšanu, notiesājošu spriedumu un augstāks krāpniecības dēļ zaudētu Savienības līdzekļu atgūšanas līmenis.
               
               
                  Iesniedzot šo priekšlikumu Padomes Īstenošanas lēmumam, ar ko ieceļ tās komitejas locekļus, kura atlasa EPPO Eiropas galveno prokuroru un Eiropas prokurorus, Komisija pilda savu Regulas (ES) 2017/1939 14. panta 3. punktā noteikto pienākumu. Šis priekšlikums ļauj izveidot atlases komiteju, tādējādi uzsākot vajadzīgās EPPO Eiropas galvenā prokurora un Eiropas prokuroru atlases un iecelšanas procedūras. Tāpēc šis priekšlikums pilnībā atbilst spēkā esošajiem noteikumiem attiecīgajā politikas jomā.
               
            
            
               •Saskanība ar citām Savienības politikas jomām
            
            
               
                  Šī iniciatīva atbilst citām Savienības politikas jomām un norisēm likumdošanas jomā, kuru mērķis ir stiprināt Savienības finanšu interešu aizsardzību.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Priekšlikuma pamatā ir LESD 291. pants saistībā ar Padomes Regulas (ES) 2017/1939 14. panta 3. punktu.
               
            
            
               •Subsidiaritāte (neekskluzīvas kompetences gadījumā) 
            
            
               
                  Saskaņā ar Regulas (ES) 2017/1939 14. panta 3. punktu Komisijai ir juridisks pienākums iesniegt priekšlikumu, uz kura pamata Padome ieceļ atlases komitejas locekļus. Šis priekšlikums ir turpinājums Komisijas priekšlikumam Padomes Īstenošanas lēmumam, kura pielikumā ir noteikti atlases komitejas darbības noteikumi. Šis priekšlikums ir būtisks, lai nodrošinātu, ka tiek izveidota atlases komiteja nolūkā bez kavēšanās atlasīt un iecelt EPPO Eiropas galveno prokuroru un Eiropas prokurorus.
               
            
            
               •Proporcionalitāte
            
            
               
                  Šis priekšlikums attiecas tikai uz to, kas nepieciešams, lai sasniegtu izvirzītos mērķus, un tāpēc tas atbilst proporcionalitātes principam. Šis priekšlikums ir tieši saistīts ar Regulas (ES) 2017/1939 stāšanos spēkā, un tam ir būtiska nozīme, lai nodrošinātu ātru EPPO izveidi.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
         
         
            
               •Ex post izvērtējumi / spēkā esošo tiesību aktu atbilstības pārbaude
            
            
               
                  Ņemot vērā šā priekšlikuma uz īpašu mērķi vērsto un ierobežotu būtību un to, ka šis priekšlikums atbilst Padomes Regulas (ES) 2017/1939 14. panta 3. punktā noteiktajam Komisijas pienākumam, netika veikti ex post izvērtējumi, apspriešanās ar ieinteresētajām personām un ietekmes novērtējumi.
               
            
            
               4.IETEKME UZ BUDŽETU
            
            
               
                  Šis priekšlikums neietekmē budžetu.
               
            
            
               5.CITI ELEMENTI
            
            
               •Īstenošanas plāni un uzraudzības, izvērtēšanas un ziņošanas kārtība
            
            
               Ņemot vērā šā priekšlikuma raksturu, ar šo pasākumu nav saistīta īstenošanas plānošana.
            
            
               •Paskaidrojošie dokumenti (attiecībā uz direktīvām)
            
            
               
                  Šim priekšlikumam nav vajadzīgi skaidrojoši dokumenti par transponēšanu.
               
            
            
               •Konkrēto priekšlikuma noteikumu detalizēts skaidrojums
            
            
               
                  1. pantā ir noteikts, ka par Regulas (ES) 2017/1939 14. panta 3. punktā paredzētās komitejas locekļiem uz četriem gadiem no 2. pantā minētās spēkā stāšanās dienas ieceļ divpadsmit uzskaitītās personas.
               
            
            
               2018/0296 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar ko ieceļ Regulas (ES) 2017/1939 14. panta 3. punktā paredzētās komitejas locekļus
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes Regulu (ES) 2017/1939 (2017. gada 12. oktobris), ar ko īsteno ciešāku sadarbību Eiropas Prokuratūras (EPPO) izveidei, un jo īpaši tās 14. panta 3. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
         
         
            
               (1)Saskaņā ar Regulas (ES) 2017/1939 14. panta 3. punktu ir jāizveido atlases komiteja, lai sagatavotu Eiropas galvenā prokurora amatam kvalificētu kandidātu gala sarakstu un sniegtu motivētu atzinumu par Eiropas prokuroru kandidātu kvalifikāciju.
            
            
               (2)Regulā (ES) 2017/1939 ir noteikts, ka Eiropas Parlaments un Padome, kopīgi par to vienojoties, ieceļ Eiropas galveno prokuroru, izvēloties viņu no kvalificētu kandidātu gala saraksta, kuru izveidojusi atlases komiteja.
            
            
               (3)Regulā (ES) 2017/1939 arī noteikts, ka Padome ieceļ katru Eiropas prokuroru, izvēloties no trim kandidātiem, kurus izraudzījusies katra dalībvalsts pēc tam, kad no atlases komitejas saņemts motivēts atzinums.
            
            
               (4)Atlases komitejai būtu jāpārskata pieteikumi Eiropas galvenā prokurora amatam un Eiropas prokuroru amatiem, ņemot vērā Regulas (ES) 2017/1939 attiecīgi 14. panta 2. punktā un 16. panta 1. punktā noteiktās prasības, tostarp to, vai kandidātu neatkarība nav apšaubāma.
            
            
               (5)Atlases komitejas sastāvā vajadzētu būt divpadsmit personām, kuras izvēlētas no Tiesas un Revīzijas palātas bijušo locekļu, bijušo Eurojust valstu locekļu, valstu augstāko tiesu locekļu, augsta līmeņa prokuroru un vispāratzītu kompetentu juristu vidus.
            
            
               (6)Viens no komitejas locekļiem būtu jāierosina Eiropas Parlamentam. Eiropas Parlaments 2018. gada 31. maijā izvirzīja Antonio Mura kungu par savu ierosināto komitejas locekli.
            
            
               (7)Atlases komitejas sastāva noteikšanai Komisija ņēma vērā vajadzību nodrošināt ģeogrāfisku līdzsvaru, dzimumu līdzsvaru un to dalībvalstu tiesību sistēmu pienācīgu pārstāvību, kuras piedalās EPPO.
            
            
               (8)Starp Komisijas ierosinātajām vienpadsmit personām ir viens bijušais Tiesas loceklis, viens bijušais Revīzijas palātas loceklis, viens bijušais Eurojust valsts loceklis, pieci augsta līmeņa prokurori, divi valstu augstāko tiesu locekļi un viens vispāratzīts kompetents jurists, starp tiem seši vīrieši un piecas sievietes.
            
            
               (9)Regulas (ES) 2017/1939 14. panta 3. punktā ir paredzēts, ka Padomei būtu jāpieņem lēmums, ar ko pēc Komisijas priekšlikuma ieceļ komitejas locekļus.
            
            
               (10)Tāpēc būtu jāieceļ atlases komitejas locekļi,
            
            
               IR PIEŅĒMUSI ŠO LĒMUMU.
            
            
               1. pants
            
            
               Par Regulas (ES) 2017/1939 14. panta 3. punktā paredzētās komitejas locekļiem uz četriem gadiem no šā lēmuma 2. pantā minētās spēkā stāšanās dienas ieceļ šādas personas:
            
            
            
               Peter FRANK kungs
            
            
               Ulrike HABERL-SCHWARZ kundze
            
            
               Theodoros IOANNIDES kungs
            
            
               Saale LAOS kundze
            
            
               Jean-Claude MARIN kungs
            
            
               Ján MAZÁK kungs
            
         
         
            
               María de los ÁNGELES GARRIDO LORENZO kundze
            
            
               Marin MRČELA kungs
            
            
               Antonio MURA kungs
            
            
               Vítor Manuel DA SILVA CALDEIRA kungs
            
            
               Martine SOLOVIEFF kundze 
            
            
               Raija TOIVIAINEN kundze
            
            
               2. pants
            
            
               Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  
                        Padomes Regula (ES) 2017/1939 (2017. gada 12. oktobris), ar ko īsteno ciešāku sadarbību Eiropas Prokuratūras (EPPO) izveidei, OV L 283, 31.10.2017., 1. lpp.
               
               
                  
                     (2)
                  
                        Komisijas priekšlikums Padomes Īstenošanas lēmumam par tās atlases komitejas darbības noteikumiem, kura paredzēta 14. panta 3. punktā Regulā (ES) 2017/1939, ar ko īsteno ciešāku sadarbību Eiropas Prokuratūras (EPPO) izveidei, COM(2018) 318 final, 2018. gada 25. maijs.